1Keu teupimpén kor. Zabur Nabi Daud. 2Allah geubeudôh geujak peu crebre bubena musoh Gobnyan, ureuëng nyang banci Gobnyan laju jiplueng dikeue Gobnyan. 3Allah geu use mangat awaknyan jijak, lagée asab nyang teuplôh laju gadôh. Lagée lilen nyang meuliléh lam apui, meunan kheueh ureuëng jeuhet teusampôh dikeue Po teu Allah. 4Teuma ureuëng saléeh meusukacita dan meugeumbira, awaknyan jiseumurak geumbira dikeue Po teu Allah. 5Meuca-e kheueh keu Allah, dan pujoe kheueh nan Gobnyan, peusiab laju jalan raya keu Gobnyan nyang geuduek lam keundeuraan awan. Nan Gobnyan TUHAN -- meuseunang-seunang kheueh dikeue Gobnyan! 6Po teu Allah nyang tinggai di Baét Gobnyan nyang suci na kheueh ureuëng syiek aneuëk yatem dan nyang bila inong balée. 7Meunan cit Allah geubri teumpat tinggai keu ureuëng-ureuëng nyang udeb jih seudeh; Gobnyan geupeubeubaih ureuëng nyang teuteuen lam peunjara sampoe awaknyan bahgia. Teuma keu ureuëng nyang jilawan TUHAN harôh jiduek nibak tanoh nyang hana hase udeb sapeue. 8Ya Allah, watée Droeneueh neubimbéng umat Droeneueh geujak geuliwat rot jalan nyang tho kreng, 9bumoe meuayon, ujeuen jitoh dikeue Droeneueh, sabab teuka Po teu Allah Sinai, Allah Israel. 10Deungon meulimpah Droeneueh peutron ujeuen, dan neupeupuléh tanoh Droeneueh nyang tho kreng. 11Dan umat Droeneueh pih laju tinggai teutab disinan; lam keubaiékan Droeneueh, ya Allah, Droeneueh neupeulara ureuëng gasien. 12TUHAN geubri peurintah, dan laju di ureuëng inong jijakba haba: 13- 14"Raja-raja dan pasokan jihnyan ka habéh jiplueng!" Awaknyan jiplueng lagée cicém mirah pati nyang jipo meutaga. Di ureuëng inong dirumoh laju geubagi-bagi, pirak deungon méuh nyang ka jitinggai. Bahpi le that nyang hana jitamong lam prang, umat Po teu Allah ka meuteumé meunang. 15Watée Nyang Mahakuasa geunyerak raja-raja disinan, jitron kheueh salju di ateueh Gunong Salmon. 16Gunong Basan na kheueh gunong nyang hebat, gunong nyan pucak jih le that. 17Pakon nibak pucak droeneueh nyang le nyan droeneueh neupandang deungon ceumburu ubak Bukét Sion nyang ka geupiléh lé Allah keu teumpat tinggai Gobnyan? TUHAN tinggai disinan keu siumu masa. 18Deungon geuritan nyang teuga-teuga nyang le jih meuploh-ploh ribée boh Allah teuka di teungoh-teungoh awaknyan nyang peunoh deungon keuagongan. 19TUHAN geuék u teumpat nyang paleng manyang; jai that tawanan nyang geuba sajan. Gobnyan geuteurimong peuseumahan lamkawan manusia dan lamkawan kawöm nyang beurontak pih; mangat awaknyan tinggai meusajan deungon TUHAN Allah. 20Pujoe kheueh TUHAN, sabab Gobnyan kheueh Allah nyang peuseulamat geutanyoe; nibak uroe u uroe Gobnyan geu seuôn beuban geutanyoe. 21Allah geutanyoe na kheueh TUHAN nyang peuseulamat geutanyoe, Gobnyan nyang peubeubaih geutanyoe nibak mawöt. 22Allah pasti geupeureumok ulée musoh Geuh, dan ureuëng-ureuëng nyang hana putôh udeb didalam desya. 23Feureuman TUHAN, "Hai umat Lôn, Ulônba musoh gata nibak Basan Ulôn ba awaknyan lom lam laôt raya, 24mangat gata tarhah gaki gata deungon darah awaknyan, dan asée-asée gata jijak lieh sipueh-pueh jih." 25Banmandum ureuëng jikalon pawai keumeunangan Droeneueh, ya Allah, Allah ulôn, Raja lôn, jiarak u teumpat tinggai Gobnyan. 26Dikeue that jijak ureuëng-ureuëng meulagu, dilikotnyan teuma jijak ureuëng peumeuén keucapi; diteungoh-teungoh jijak aneuëk-aneuëk dara nyang peh rapa-i; meunoe kheueh ca-e dan lagu awaknyan: 27"Pujoe kheueh Allah lamkawan himponan umat Gobnyan, Pujoe kheueh TUHAN, hai banmandum keuturonan Nabi Yakub!" 28Benyamin, sukée nyang paleng ubit, jijak dikeue that, óh lheuehnyan laju deuh meurön-rön bubena peumuka Yehuda dilikot gobnyan deuh teuma bubena peumuka Zebulon dan Naftali. 29Allah gata geutuntot teunaga gata; ya Allah, neupeukong kheueh peue nyang ka Droeneueh peubuet keu kamoe. 30Raja-raja jiba peuseumahan ubak Droeneueh di Baét Droeneueh di Yerusalem. 31Neudumpék kheueh nanggroe Meusé, beulatang bueh nyan di teungoh geulagah. Neuteugah kheueh bansa-bansa, kawan banteng nyan deungon aneuëk-aneuëk jih, nyang saléng jimeu bloh-bloh mangat meuteumé pirak. Allah geupeu crebre bansa-bansa nyang galak keu prang. 32Ureuëng-ureuëng rayeuk nanggroe Meusé jiteuka jijak ba teumaga; ureuëng Sudan meugageh-gageh jiba bungöng jaroe ubak Po teu Allah. 33Meuca-e kheueh ubak Allah, hai banmandum keurajeuen nanggroe, meuca-e kheueh nyanyian puja-pujoe keu TUHAN, 34keu Gobnyan nyang geulintéh angkasa purbakala. Deungoe! TUHAN meufeureuman, su Gobnyan meugeunta deungon dahsyat. 35Aku kheueh kuasa Allah nyang meudelat ateueh Israel, kuasa Gobnyan trok u langét. 36Keubit that takjob Allah geutanyoe watée Gobnyan geuteubiet di teumpat tinggai Geuh. Allah Israel geubri kuasa dan teunaga ubak umat Gobnyan. Teupujoe kheueh Allah!
Copyright